b'\n_START_ARTICLE_\nLalsi P\xc3\xbcha Nikolause kirik\n_START_SECTION_\nAjalugu ja arhitektuur\n_START_PARAGRAPH_\nVenemaa siseministeerium eraldas 2. veebruaril (vkj) 1869 suure hulga raha uute \xc3\xb5igeusu kirikute ehitamiseks L\xc3\xa4\xc3\xa4nemere kubermangudesse. Ka Kolga-Jaani ehitatav uus kirik sai oma rahaeralduse sealt._NEWLINE_Kirikuhoone projekteeris Riia arhitekt Heinrich Scheel. Sama projekti j\xc3\xa4rgi, kuid v\xc3\xa4ikeste muudatustega, ehitati kirikuhoone veel Arussaarde, Penujasse, Urustesse ja Saaremaal k\xc3\xbcmnesse kohta._NEWLINE_Kolga-Jaani \xc3\xb5igeusu kihelkonnakiriku asupaigaks valiti Lalsi k\xc3\xbcla. Hoone ehitamist alustati 1871. aastal. Ehitamiseks kasutati peamiselt kohalikku l\xc3\xb5hutud maakivi, mis seestpoolt hiljem krohviti ja v\xc3\xa4rviti. Hoone on peaaegu v\xc3\xb5rdhaarse kreeka risti kujulise p\xc3\xb5hiplaaniga, eeskoda venitab l\xc3\xa4\xc3\xa4nes ristihaara pisut pikemaks. Nelitise kohal paikneb kaheksatahuline madal tambuur ja selle peal on uusbarokse vormiga kaheksatahuline kuppel. Haarade sisenurkadest kasvavad v\xc3\xa4lja kaheksatahulised abitornid, mis aitavad viklite kandadel v\xc3\xb5tta vastu tambuuri ja kupli r\xc3\xb5htj\xc3\xb5ude. Abitornide kuplid on lahendatud nii, et tekib mulje b\xc3\xbctsantsi viiskuppelkirikust. Hoone k\xc3\xb5rgus on umbes 15 m, see oli m\xc3\xb5eldud umbes 450 inimese mahutamiseks._NEWLINE_Kirik sai valmis 15. juunil (vkj) 1873 ning p\xc3\xbchitseti p\xc3\xbchale Nikolausile 30. augustil (vkj) 1873. Samal ajal ehitati kirikuhoone l\xc3\xa4hikonda veel kolm sarnase materjalik\xc3\xa4sitlusega maja \xe2\x80\x93 preestrile, k\xc3\xb6strile ja uuele \xc3\xb5igeusu kihelkonnakoolile._NEWLINE_Kirikule ehitati juba 1878. aastal puup\xc3\xb5rand, kusjuures kogudus tegi selle t\xc3\xb6\xc3\xb6 oma raha eest. Puust kellatorn ehitati 1880. aastal, kellad kinkis keiser Aleksander II. P\xc3\xb5hjalik remont v\xc3\xb5eti kirikus ette juba 1886. aastal. Muuhulgas tehti suuri krohvi- ja katuset\xc3\xb6id. On t\xc3\xb5en\xc3\xa4oline, et kirikuruumi maalingud p\xc3\xa4rinevad sellest ehitusj\xc3\xa4rgust._NEWLINE_Kirikut on 1980. aastate algul uuritud ja inventeeritud. T\xc3\xb5en\xc3\xa4oliselt p\xc3\xa4rast seda j\xc3\xa4eti kirikuhoone hooldamine unarusse, sest hilisem lagunemine on hooldamatuse tagaj\xc3\xa4rg.\n_START_SECTION_\nIkonostaas\n_START_PARAGRAPH_\nPuidust ikonostaas on valgeks v\xc3\xa4rvitud, selle kaunistused on aga kuldsed. Ikonostaas tunnistati 2016. aastal kultuurim\xc3\xa4lestiseks.\n_START_SECTION_\nLalsi Vabaduss\xc3\xb5ja m\xc3\xa4lestussammas\n_START_PARAGRAPH_\nKiriku juures asub Lalsi Vabaduss\xc3\xb5ja m\xc3\xa4lestussammas.\n_START_SECTION_\nKogudus\n_START_PARAGRAPH_\nKirikuhoonet kasutab EA\xc3\x95K Lalsi P\xc3\xbcha Nikolause kogudus.'